In de Beschrybig vum Rumantsch Grischun hen Metaphre e grossi Roll gspiilt, wo vo de Renata Coray im Buech "Von der Mumma Romontscha zum Retortenbaby Rumantsch Grischun" zämmegfasst werde. Bsunders organischi Metaphre, wo druff aagspiilt hen, dass s Rumantsch Grischun vumene Zürcher künschtlich zeugt worde wär, findet mer in däm Diskurs hüüfig. Bsunders d Metapher vum "Retortenbaby" oder "Retortensprache" isch beliebt gsi. Nooch dere Argumentation isch s Rumantsch Grischun e künschtlichi Schöpfig, wo kei Seele un kei Härz hät, im Gägesatz zue de Idiom, wo natürlich gwaggse wäre. De katholisch Pfarrer Wendelin het sich dezue mit enere bsunders deftige Ussdruggswys güüsseret. Im Gedicht Al maglia-milliuns 'aa de Millione-Frässer' beschrybt er s Rumantsch Grischun als "Bastard da Turitg" 'Zürcher Bastard', als Eneunch wo d Fraue verfiert un Aids in s suubri un moralischi Dorf bringt. Schliessli wird dezue uffgruffe de hodelose Millionfrässer z kastriere. Luut de Renata Coray bring des "deutlich zum Ausdruck, welche Ängste, Emotionen und Agressionen das Thema RG zu wecken vermag". D Befürworter hen dergege argumentiert, dass au di traditionelle Schriftidiom emool künschtlich entstande wäre, dass s Rumantsch Grischun no Zit zum waggse un ryyfe brüücht, un es d Uffgab vo de Romane wär, däm "Embryo" un "Neugeborene" Schutz z gee un em e Seele yzhuuche. De Ursicin Derungs bezeichnet s Rumantsch Grischun 1989 sogar als e "lungatg virginal", als e "jungfräulichi Sprooch", wo mer jetz verfiere un zue "ina femna flurenta", enere "Frau im Bluescht" mache miesst[15].